Kommissionens forordning (EF) nr. 1801/2003

af 14. oktober 2003

om foreløbig tilladelse til ny anvendelse af en bestemt mikroorganisme i foderstoffer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/524/EØF af 23. november 1970 om tilsætningsstoffer til foderstoffer(1), senest ændret ved Kommissionens direktiv 2003/7/EF(2), særlig artikel 3 og artikel 9e, stk. 1, og

ud fra følgende betragtninger:

(1) I direktiv 70/524/EØF er det fastsat, at der ikke må markedsføres tilsætningsstoffer, medmindre der er givet en EF-tilladelse.

(2) For så vidt angår tilsætningsstoffer omhandlet i bilag C, del II, i direktiv 70/524/EØF, som omfatter mikroorganismer, kan der gives foreløbig tilladelse til en ny anvendelse af et tilsætningsstof til foderstoffer, såfremt betingelserne i direktivet er opfyldt, og det ud fra de foreliggende resultater med rette kan formodes, at stoffet har én af de virkninger, der er omhandlet i direktivets artikel 2, litra a), når det anvendes i forbindelse med foder. Gyldighedsperioden for den foreløbige tilladelse kan ikke være over fire år.

(3) Det pågældende tilsætningsstof er i forvejen blevet tilladt til smågrise ved Kommissionens forordning (EF) nr. 1411/1999(3) og til kalve og slagtekyllinger ved Kommissionens forordning (EF) nr. 1636/1999(4).

(4) Der er fremlagt nye oplysninger til støtte for en ansøgning om at udvide tilladelsen til anvendelse til også at omfatte slagtekalkuner.

(5) Vurderingen af ansøgningen om tilladelse til den pågældende mikroorganisme, der er beskrevet i bilaget, viser, at betingelserne i artikel 9e, stk. 1, i direktiv 70/524/EØF er opfyldt.

(6) Anvendelsen af den Enterococcus faecium, der er beskrevet i bilaget, bør derfor tillades foreløbigt for en periode på fire år og opføres i kapitel IV i listen over tilladte tilsætningsstoffer til foderstoffer.

(7) Den Videnskabelige Komité for Foder har afgivet positiv udtalelse om sikkerheden ved anvendelsen af den pågældende Enterococcus faecium, der skal anvendes i kalkunfoder på de betingelser, der er fastsat i bilaget.

(8) Vurderingen af ansøgningen viser, at der kræves bestemte procedurer for at beskytte arbejdstagere mod at blive udsat for det tilsætningsstof, der er anført i bilaget. En sådan beskyttelse er dog sikret ved anvendelse af Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(5).

(9) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Det tilsætningsstof, der tilhører gruppen "mikroorganismer", og som er opregnet i bilaget, tillades anvendt som tilsætningsstof til foderstoffer på de i bilaget fastsatte betingelser.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. oktober 2003.

På Kommissionens vegne

David Byrne

Medlem af Kommissionen

(1) EFT L 270 af 14.12.1970, s. 1.

(2) EFT L 22 af 25.1.2003, s. 28.

(3) EFT L 164 af 30.6.1999, s. 56.

(4) EFT L 194 af 27.7.1999, s. 17.

(5) EFT L 183 af 29.6.1989, s. 1.

BILAG

">TABELPOSITION>"